**Мақсаты:** Балалар өз ана тіліміз туралы біледі және өз тілімізде сөйлей алады. Тіліміздің қасиетін сезініп, құрметтей алады. Ұлттық ойындарды қызығушылықпен ойнайды.Өлең жолдарын, мақал-мәтелдерді айта алады.

**Көрнекіліктер:** слайд, шарлар, жалаушалар, асықтар

**Әдіс**-**тәсілдер:** түсіндіру, әңгімелеу, сұрақ**-**жауап,ойын,мадақтау

**Барысы:** Қайырлы күн, балалар! Бүгінгі күнімізге сәттілік.

**Шаттық шеңбері:**

Амансың ба, алтын күн,

Амансың ба, көк аспан,

Амансың ба, жер-ана,

Амансың ба, достарым

Сендерді көрсем қуанам.

**Тәрбиеші:** Балалар, бүгін бізде ерекше күн. Туған ана тіліміздің мерекесі.

Әр адамның Отаны және өз туған тілі бар. Әрбір адам өзінің туған тілін білуі керек және туған тілінде анық, таза сөйлеуі керек. Туған тіліміз дегеніміз-бұл біз бәріміз: атамыз, әжеміз, әкеміз, анамыз сөйлейтін тіл. Біздің ана тіліміз-қазақ тілі, қазақша сөйлейміз. Біз қазақпыз. Неге ана тілі деп айтамыз?, себебі туған тіліміз бала күнімізден таныс. Жаңа туылған сәттен бастап сендер алғаш рет аналарыңның дыбысын естідіңдер.  
Аналарың сендерге қарап сөйлейді, еркелетеді, бесік жырын айтып береді. Ал әжелерің сендерге ертегі айтып береді, бір-бірімізбен ойнағанда қазақша сөйлейміз (слайдпен жұмыс).

Айтыңдаршы сендерді аналарың қалай еркелетіп айтады? (балалардың жауаптары)

Дамытушы ойын: **«Ұлттық киімдер»**

Шарты: қазақтың ұлттық киімдерінің суреттері беріледі. Сол суретке қарап, бала ұлттық киімдердің аттарын атап көрсетуі керек

(ер бала мен қыз баланың киімдері)

**Тәрбиеші:** енді балалар, тіл туралы өлең жолдарын айтайық

1-бала:Ана тілім – тірегім

Ана тілім – жүрегім.

Қасиеті елімнің

Тек өзің деп білемін.

2-бала:Ана тілің біліп қой,

Еркіндігің, теңдігің.

Ана тілің біліп қой,

Мақтанышың, елдігің.

3-бала: Ақыл – ойын дананың,

Ана тілден аламыз.

Ана тілім ардақты,

Ақ сүтіндей анамның.

**Тәрбиеші:** балалар, біздің тіліміз өте бай тіл, өте маағыналы да мәнді нақыл сөздеріміз бен мақал-мәтелдеріміз бар. Айтып көрейікші:

-Ана сүті бой өсіреді, ана тілі ой өсіреді.

-Көп сөз – күміс, аз сөз – алтын.

-Жеті жұрттың тілін біл, жеті түрлі ілім біл.

-Жақсы сөз – жарым ырыс.  
Осы айтылған мақал-мәтелдерді жаттап алайық.

Ұлттық ойын: «Асық жинау»

Шарты: ойынға екі бала қатысады. Шашылып жатқан асықтарды жинайды. Жинаған асықтарын санайды және көп асық жинаған бала жеңіске жетеді.

Қорытынды:

-Балалар, бүгін қандай мерекені тойладық?

-Біздің туған тіліміз қандай тіл?

-Қандай ұлттық киімдерді білесіңдер?

-Ұлттық ойын сендерге ұнады ма?

Балаларды мадақтап, бағалау .

**Тәрбиеші:** рахмет балалар, бүгінгі мерекелік шарамызды әнмен аяқтайық.

Бірге болсын  ойымыз,

                     Құтты болсын тойымыз.

                     Бүлдіршіндер шаттана,

                     Ән айтады мақтана.

Ән: «Біз өмірдің гүліміз»

 

 

 

 